**רוברט שומן - אדג'יו ואלגרו לצ׳לו ופסנתר אופוס70**

שומן, שבאישיותו היה יסודי ומעמיק, נהג להתרכז בתחום הלחנה יחיד מדי תקופה, ובשנת 1849 הלחין עוד ועוד מחזורים של "רומנסות ובלדות" לקולות א-קפלה ובליווי פסנתר. במקביל, התעניין אז במיוחד בצלילם של כלי הנשיפה, ובשילובם ב"קטעי אופי" מיניאטוריים בהרכב קאמרי או תזמורתי. זה היה זמן חיבורה של יצירתו הקצרה "אדאג'יו ואלגרו" אופוס 70 (כמו גם קטעי הפנטסיה לקלרנית ולפסנתר והרומנסות לאבוב ולפסנתר). כותרתה הראשונה של היצירה היתה "רומנסה ואלגרו", ובתחילה הועיד אותה שומן לקרן ולפסנתר, ורק מאוחר יותר נוכח כי היא מתאימה לביצוע גם בכלי-קשת. כיום זאת אחת מהיצירות האהובות ביותר של שומן, הכובשת בישירותה ובמסר האופטימי שלה. הפרק הראשון – כשמו – הוא איטי ומלנכולי, אמנם, ובאווירה רומנטית-משתוקקת מובהקת, אך הפרק השני, ה"אלגרו", צוהל (ווירטואוזי ביותר), ואזכורו של הפרק הראשון במהלכו - באפיזודות המאטות לרגעים את המירוץ התזזיתי - מאשש, בדיעבד, את שמחת החיים הפורצת שבו.

א.ש.

**פליקס מנדלסון- שלישיית פסנתר מס' 1 ברה מינור אופוס 49**

פליקס מנדלסון נולד ב[המבורג](https://he.wikipedia.org/wiki/%D7%94%D7%9E%D7%91%D7%95%D7%A8%D7%92). סבו היה ה[פילוסוף](https://he.wikipedia.org/wiki/%D7%A4%D7%99%D7%9C%D7%95%D7%A1%D7%95%D7%A3) היהודי הנודע [משה מנדלסון](https://he.wikipedia.org/wiki/%D7%9E%D7%A9%D7%94_%D7%9E%D7%A0%D7%93%D7%9C%D7%A1%D7%95%D7%9F). אמו, מוזיקאית חובבת ברמה גבוהה, לימדה אותו לראשונה [מוזיקה](https://he.wikipedia.org/wiki/%D7%9E%D7%95%D7%96%D7%99%D7%A7%D7%94).

בגיל 9 ניגן מנדלסון לראשונה ב[קונצרט](https://he.wikipedia.org/wiki/%D7%A7%D7%95%D7%A0%D7%A6%D7%A8%D7%98) פומבי ובגיל 11 התחיל לחבר מוזיקה. גם אחיו ואחיותיו גילו כשרון מוזיקלי. [פאני](https://he.wikipedia.org/wiki/%D7%A4%D7%90%D7%A0%D7%99_%D7%9E%D7%A0%D7%93%D7%9C%D7%A1%D7%95%D7%9F) אחותו נהגה להלחין מוזיקה ושניהם הרבו לנגן את יצירותיהם על פסנתר, כאשר רבקה אחותו הייתה מזמרת ופאול אחיו ניגן בצ'לו. בגיל 15 חיבר מנדלסון את ה[סימפוניה](https://he.wikipedia.org/wiki/%D7%A1%D7%99%D7%9E%D7%A4%D7%95%D7%A0%D7%99%D7%94) הראשונה שלו, ובגיל 17 חיבר את אחת היצירות הנודעות ביותר שלו: "הפתיחה ל[חלום ליל קיץ](https://he.wikipedia.org/wiki/%D7%97%D7%9C%D7%95%D7%9D_%D7%9C%D7%99%D7%9C_%D7%A7%D7%99%D7%A5)" על פי מחזהו של [ויליאם שייקספיר](https://he.wikipedia.org/wiki/%D7%95%D7%99%D7%9C%D7%99%D7%90%D7%9D_%D7%A9%D7%99%D7%99%D7%A7%D7%A1%D7%A4%D7%99%D7%A8). הוא השלים את היצירה 17 שנה אחרי כן.

מגיל 20 החל מנדלסון מסייר בארצות [אירופה](https://he.wikipedia.org/wiki/%D7%90%D7%99%D7%A8%D7%95%D7%A4%D7%94) כשהוא קנה לו שם של מנצח מזהיר. ביקורו ב[איטליה](https://he.wikipedia.org/wiki/%D7%90%D7%99%D7%98%D7%9C%D7%99%D7%94) וב[סקוטלנד](https://he.wikipedia.org/wiki/%D7%A1%D7%A7%D7%95%D7%98%D7%9C%D7%A0%D7%93) הולידו את הפתיחה "מערת פינגאל", הסימפוניה השלישית "הסקוטית", ואת הסימפוניה הרביעית "האיטלקית", חלק מהיצירות הושלמו רק כמה שנים מאוחר יותר. ב[אנגליה](https://he.wikipedia.org/wiki/%D7%90%D7%A0%D7%92%D7%9C%D7%99%D7%94) התוודע למוזיקה של [גאורג פרידריך הנדל](https://he.wikipedia.org/wiki/%D7%92%D7%90%D7%95%D7%A8%D7%92_%D7%A4%D7%A8%D7%99%D7%93%D7%A8%D7%99%D7%9A_%D7%94%D7%A0%D7%93%D7%9C), אז כתב את ה[אורטוריה](https://he.wikipedia.org/wiki/%D7%90%D7%95%D7%A8%D7%98%D7%95%D7%A8%D7%99%D7%94) [אליה](https://he.wikipedia.org/wiki/%D7%90%D7%9C%D7%99%D7%94%D7%95_(%D7%90%D7%95%D7%A8%D7%98%D7%95%D7%A8%D7%99%D7%94)).

בשנת [1833](https://he.wikipedia.org/wiki/1833) מונה מנדלסון למנהל התזמורת של [דיסלדורף](https://he.wikipedia.org/wiki/%D7%93%D7%99%D7%A1%D7%9C%D7%93%D7%95%D7%A8%D7%A3). מ-[1835](https://he.wikipedia.org/wiki/1835) היה במשך כמה שנים מנצחה של [תזמורת הגוונדהאוס](https://he.wikipedia.org/wiki/%D7%AA%D7%96%D7%9E%D7%95%D7%A8%D7%AA_%D7%94%D7%92%D7%95%D7%95%D7%A0%D7%93%D7%94%D7%90%D7%95%D7%A1) ב[לייפציג](https://he.wikipedia.org/wiki/%D7%9C%D7%99%D7%99%D7%A4%D7%A6%D7%99%D7%92). הוא הרבה להשמיע לקהל השמעות ראשונות של יצירות מופת, בהן הסימפוניה התשיעית מאת [פרנץ שוברט](https://he.wikipedia.org/wiki/%D7%A4%D7%A8%D7%A0%D7%A5_%D7%A9%D7%95%D7%91%D7%A8%D7%98), שרק כעבור עשר שנים לאחר חיבורה, בוצעה נגינת הבכורה שלה על ידי תזמורתו של מנדלסון. הוא החזיר לתודעה את [יוהאן סבסטיאן באך](https://he.wikipedia.org/wiki/%D7%99%D7%95%D7%94%D7%90%D7%9F_%D7%A1%D7%91%D7%A1%D7%98%D7%99%D7%90%D7%9F_%D7%91%D7%90%D7%9A) שבלעדיו היה נשכח כליל. בשנת [1843](https://he.wikipedia.org/wiki/1843) ייסד מנדלסון את [בית הספר הגבוה למוזיקה ולתיאטרון בלייפציג](https://he.wikipedia.org/wiki/%D7%91%D7%99%D7%AA_%D7%94%D7%A1%D7%A4%D7%A8_%D7%94%D7%92%D7%91%D7%95%D7%94_%D7%9C%D7%9E%D7%95%D7%96%D7%99%D7%A7%D7%94_%D7%95%D7%9C%D7%AA%D7%99%D7%90%D7%98%D7%A8%D7%95%D7%9F_%D7%91%D7%9C%D7%99%D7%99%D7%A4%D7%A6%D7%99%D7%92) והמשיך לפעול בו עד יום מותו. שם נפטר כעבור ארבע שנים בגיל 38. בשנת [2009](https://he.wikipedia.org/wiki/2009), לרגל 200 שנה להולדתו, הוציא הדואר הגרמני בול לזכרו.

במאמר שכתב רוברט שומן על יצירתו של מנדלסון, הוא הגדיר את מנדלסון "*המוצרט של המאה ה-19, המאיר אותנו באורו מבין כל המוזיקאים. הוא הרואה מבעד לשלל הסתירות המתעוררות בימינו, והראשון להתמודד עמן*". ה"סתירות" אליהן התכוון שומן הן הכיוונים המוזיקליים המנוגדים שהתפתחו סביב אותה תקופה; צורות השיר והריקוד המיניאטוריות אל מול פיתוח הצורות הקלאסיות לממדים נרחבים; הסגנון הווירטואוזי-אופראי מלא הרהב אל מול האינטימיות של השיר האמנותי; השפעות גילויה מחדש של יצירתו של באך אל מול המשכה הישיר של המסורת הקלאסית הוינאית ועוד. השלישיה אופוס 49 היא דוגמא ליכולת של מנדלסון "ליישב" בין הסתירות הללו. לדוגמא, לנושא הפותח את היצירה אופי של שיר לירי, ומנדלסון יוצק אותו לתוך מבנה מורכב ומפותח, תוך שימוש מתוחכם בצורת הסונטה הקלאסית. ידידו של מנדלסון, הפסנתרן פרדיננד הילר, יעץ לו, לאחר שהאזין ליצירה לראשונה, לערוך מחדש את תפקיד הפסנתר. מנדלסון אימץ את עצת ידידו, והתוצאה היא תפקיד פסנתר וירטואוזי ביותר, ואף ניתן לומר רומנטי יותר ברוחו בהשוואה לתפקיד המוקדם יותר. מנדלסון משלב בו מגוון של טכניקות פסנתרניות, ובין השאר יוצר תחלופה בחלוקת המנגינה-ליווי בין שתי הידיים ומעשיר את המרקם בארפג'ים נרחבים וזריזים ובנגינת אוקטאבות מהירה.

שומן התייחס באותו מאמר גם לשלישיה אופוס 49, אותה הגדיר כ"שלישיית המופת של תקופתנו, כפי שהיו בזמנן השלישיות בסי במול מז'ור ורה מז'ור מאת בטהובן (אופוסים 97 ו-70 מס' 1 בהתאמה) והשלישיה במי במול מז'ור (אופוס 100) מאת שוברט. זוהי יצירה יפיפייה אשר תוסיף ותסב עונג גם לנכדינו ונינינו". בהמשך, שומן הלחין את שלישיית הפסנתר הראשונה פרי עטו, בסולם רה מינור גם היא, בהשראתה של יצירתו של מנדלסון. השלישיה אופוס 49 הייתה במרכז הדיון הביקורתי-מוזיקלי של אותם ימים, אך לא כל המבקרים היו בדעתו של שומן. המבקר אנדרו פורטר השווה בין השמיניה אופוס 20, שמנדלסון הלחין ארבע עשרה שנים קודם לכן, לבין השלישיה אופוס 49 וטען כי "מה שהיה כה זריז ומיומן בשמינייה הפך נמהר וחפוז בשלישיה; הרומנטי הפך סנטימנטאלי. יכולת ההמצאה מתלהטת לה באין מפריע, אך פועלת "על מתח נמוך" ". ההיסטוריה הכריעה כי החושים וכושר השיפוט של שומן היו חדים ומושחזים יותר מאלו של חלק מעמיתיו לביקורת המוזיקלית, והיצירה אכן מוסיפה "להסב עונג" עד ימינו ונמנית עם היצירות המנוגנות ביותר, הן במכלול יצירתו של מנדלסון והן ברפרטואר הקאמרי ככלל.

ש.ש.